
[bookmark: _Toc0]Az MNB-MKIK Vállalati konjunktúrafelmérés 2026. júliusi eredményei
A Magyar Nemzeti Bank és a Magyar Kereskedelmi és Iparkamara (MKIK) alapfeladatainak ellátásához kiemelten fontosnak tartja a hazai vállalati szektor aktuális gazdasági helyzetének és jövőbeli várakozásainak nyomon követését. Ennek érdekében az MNB 2020. decemberétől havi gyakorisággal végez vállalati konjunktúrafelmérést, ami 2025. szeptemberétől az MKIK-val együttműködésben készül.
Az MNB-MKIK Vállalati konjunktúraindex az előző havi -2-ről -4 pontra csökkent júliusban. A jelenlegi helyzet megítélése nem változott, a várakozásoké azonban az idei év eddigi legalacsonyabb szintjére gyengült. Előbbi indexe júliusban is -15 pont volt, a várakozásoké azonban a júniusi +10-ről +7 pontra csökkent. Az átlagos ágazati kapacitáskihasználtság 72-80 százalék között alakult: a szolgáltatás és kereskedelemben az átlagos szint minimálisan csökkent, a többi iparágcsoport átlaga azonban nőtt júniushoz viszonyítva. Az egy évvel korábbi szinthez viszonyított átlagos bevételi szint is növekedett, az előző havi 93-ról 95 százalékra. A beruházási tervek mutatója gyengült, a foglalkoztatási terveké azonban minimálisan javult júniushoz képest: előbbi +24-ről +17, utóbbi pedig +3-ról +4 pontra változott. A nagyvállalatoknál a konjunktúra aktuális és jövőbeli megítélése is gyengült, ugyanakkor a kkv-knál a jelenlegi helyzet indexe 2023. február óta nem állt ilyen magas szinten. Az ipar és építőipar átlagos kapacitáskihasználtsága nőtt az előző hónaphoz képest, ugyanakkor a beruházási várakozások alindexe az elmúlt 1 év legalacsonyabb szintjére csökkent ebben a csoportban.
Korábbi felméréseink eredményei az alábbi linkre kattintva érhetők el:https://www.mnb.hu/penzugyi-stabilitas/publikaciok-tanulmanyok/vallalati-konjunktura-felmeres

